Ostobának nevezte a köztársasági elnököt a Jobbik | Kitekintő.hu
Szávay István országgyűlési képviselő, a Jobbik nemzetpolitikai kabinetjének elnöke az MTI-hez szerdán eljuttatott közleményében arra reagált, hogy Ivan Gasparovic, a Bojovníknak, a szlovákiai antifasiszták kéthetente megjelenő lapjának adott interjúban úgy fogalmazott: “szobrot állítani Kassán Esterházynak, aki Hitler és a fasizmus híve volt, helytelen”.
Az ellenzéki párt felháborítónak, ugyanakkor “a szlovák politikai elit nagy többségének tájékozottságára sajnos jellemzőnek” tartja Gasparovic szavait. Elképesztő, hogy 2011-ben egy európai uniós tagállam felelős vezetője a szovjet és a csehszlovák kommunista bíróságok koncepciós eljárásainak rágalmait visszhangozza – írják, hozzátéve: a felvidéki kereszténydemokrata-keresztényszocialista politikus annyira volt “náci”, hogy 1942. május 15-én a szlovák parlament tagjai közül egyedüliként szavazott nemmel a zsidóság kitelepítéséről szóló törvényjavaslatra.
A Jobbik – folytatódik a közlemény – örömmel tapasztalta, hogy ebben az ügyben legalább megszólalt valaki a kormány részéről, Semjén Zsolt miniszterelnök-helyettes szavai azonban szerintük “igen haloványan csengenek”. (A miniszterelnök-helyettes az MTI-nek reményét fejezte ki, hogy az elnöki nyilatkozat “nem szándékos támadás, nem is a történelmi ismeretek hiányából fakad, hanem csak újságírói tévedés”.)
“Szögezzük le világosan: Gasparovic nyilatkozata igenis szándékos támadás, amely a történelmi tények tudatos elferdítéséből származik!” – közli a Jobbik, amely felszólítja a magyar diplomáciát, hogy haladéktalanul fejezze ki tiltakozását, és követelje a szlovák államfő hivatalos bocsánatkérését.
diplomácia Gasparovic jobbik Kárpát-medence magyar-szlovák szávay istván	2011-08-24
diplomácia Gasparovic jobbik Kárpát-medence magyar-szlovák szávay istván
iszlám gazdaság Kelet-Ázsia Equilor Kárpát-medence Latin-Amerika Szíria Szlovákia Európa Magyarország Amerika Németország EU Románia Kína Nagy-Britannia Oroszország USA Szerbia Ukrajna